Budaj, Ján, poslanec NR SR (2016-09-12):
Pred obedom, dámy a páni, som skončil s otázkami, či sme si všetci vedomí, vrátane predkladateľov zákona, že Slovenská republika stojí a padá s demokraciou. Kto ju ohrozuje, ohrozuje vskutku základy štátu. Ako vidíte, a niektorí sa aj usmievate nad tým, mám nezaslúženú výsadu byť opakovane prerušený – keby len prerušený – byť opakovane prerušený vo vyjadrení sa ku dôležitej novele zákona, kvôli čomu až teraz dokončím svoj prejav. Už v piatok pred ukončením schôdze, ako aj dnes predpoludním som sa venoval otázke, prečo vznikli a čo prinášajú zmeny v pravidlách parlamentného života, ktoré máme na stoloch. Snažil som sa objasniť, že k tejto iniciatíve koalíciu nevedú vecné ani pracovné dôvody, ale výlučne dôvody politické. Od toho obedňajšieho prerušenia uplynulo iba zopár hodín a znovu vidíme, že parlament pokračuje absolútne korektne, poslanci koalície aj opozície si vypočuli pána Pellegriniho, ten ocenil vystúpenia viacerých poslancov opozície. Nie je tu žiaden dôvod na mimoriadne opatrenia v rokovacom poriadku. Žiaľ, z tejto novely rokovacieho poriadku trčí ako povestná slama z čižiem úsilie sťažiť rôznymi formami prácu poslancov, a to, keď sa hovorí o práci poslancov, tak mechanizme demokracie vždy značí predovšetkým prácu opozičných poslancov. Koaliční poslanci koniec-koncov naozaj častokrát majú za úlohu iba podporiť stanoviská a prácu vládnej koalície, resp. samotnej vlády a legislatívnych orgánov vlády. Práca opozičných poslancov je oveľa náročnejšia a odohráva sa len tu. My nemáme svojich zástupcov vo vláde, ani v inštitúciách, ktoré obsadila koalícia. My máme šancu iba tu na tomto mieste upozorňovať, pýtať sa, dávať podnety a dúfať, že koalícia je natoľko rozumná, že aj v tých podnetoch je racionálne jadro, tak ich využije. Ak má byť po prvýkrát od novembra ´89 obmedzený čas vystúpenia poslanca, je to vskutku mimoriadne významný zásah a významná zmena. Ale hovorí sa tu aj o trestoch, je tu snaha nadeliť predsedajúcemu nové a zväčša represívne právomoci, už spomínané zakázanie vizuálnych pomôcok a tak ďalej a tak ďalej. Svoj názor na novelu rokovacieho poriadku z kontextu doterajšieho vývoja, ako som hovoril, z troch kontextov sa to pokúšam teda už tretíkrát odôvodniť, dokončím pripomenutím, že za vyše štvrťstoročie existencie slovenského parlamentarizmu sme už videli rôzne politiky a videli sme aj rôzne koalície. Spájali sa tí, ktorí v novembri presadzovali demokraciu, spájali sa aj tí druhí, ktorí v tých dobách stáli proti, ale boli aj koalície, kde sa jedni s druhými spojili v krízovej situácii pre prospech veci. Boli aj pravo-ľavé koalície, vládli spolu, ako teraz vládnete vy. Ale demokrati, ak boli vo väčšine, nikdy nepripustili, teda ak boli súčasťou koaličnej väčšiny, nikdy neumlčiavali opozíciu. Ak teraz príde k tomu, bude to naozaj dejinný prelom. Ak teraz vy zo strán SMER, MOST a SNS predkladáte také zmeny rokovacieho poriadku, ktoré idú očividne v neprospech otvorenosti, v neprospech vyjadrovania sa opozície na pôde parlamentu, idete tým aj v neprospech kontroly moci a idete proti času, akoby ste smerovali späť. Dámy a páni, najmä tí, ktorí ste v Národnej rade noví, všimnite si a pamätajte aj pre budúcnosť, že bludička, zaludná bludička vábiaca vás, ktorí máte väčšinu k nad užitiu tej väčšiny, tu nie je žiadnou začiatočníčkou. Takáto bludička sa zjaví v mysliach alebo v laviciach parlamentnej väčšiny vlastne po každých voľbách. Lebo tá možnosť tu je, máme väčšinu a tí ostatní odídu s dlhým nosom. Chcem upozorniť, že aj vy odpovedáte na jej vábenie, tak ako mnohí pred vami. Každý si tým píše, každé volebné obdobie si práve týmto píše takú, základné vysvedčenie, pokiaľ ide o to, ako dopadlo z hľadiska demokracie. Ak podľahnete, nebudete napokon prví. Za to štvrťstoročie od novembra som ja aj viacerí z vás zažil už všakovakých takpovediac pohrobkov tých bývalých čias, kedy sa zbožštil štát, ale samozrejme len na to, že my sme v čele štátu. Videli sme mnohých samoľúbych politikov, ktorí potláčali kritikov, humoristov, novinárov len preto, že im chýbal dôvtip a argumenty. Potláčať a démonizovať svojich kritikov je, dámy a páni, v skutku lákavé. Predsa ale len nie sú tu už 90. roky. Ak viaceré z návrhov, ktoré sú v tom pôvodnom návrhu, nestiahnete, tak sa sami a verejne prihlásite ku mečiarovskému a slotovskému videniu sveta. Tí obaja napríklad zvykli nepríjemné pravdy riešiť umlčaním tých osôb, čo ich vyslovovali. Pamätáme si to, preto o tejto novele rokovacieho poriadku platí známa múdrosť, že kto sa pokúša zopakovať tragédiu, splodí iba frašku. Ak dnes idete zakazovať fotenie a nahrávanie diania v parlamente, teraz v 21. storočí, budete na smiech. Vážená koalícia, predložený balíček takpovediac parlamentných represií páchne totalitným myslením a preto skutočne apelujem, zahoďte ho! Začnime inak. Ste vari na tom tak zle, že potrebujete priškrcovať parlament? Čo tu vlastne idete počas tejto tretej vlády robiť, že ako na úvod potrebujete prijať náhubkové opatrenia? Ja verím, že nič také hrozné. Prečo je to potrebné? Ministri vlády majú mať v rozprave väčšie práva než poslanci? Prosím vás, vy chcete, aby sme ako prvý parlament na svete boli podriadení vláde? Naozaj chcete presadiť všetky tie zákazy a tresty, aké nedali do rokovacieho poriadku ani súdruhovia Šalgovič, Schuster, Gašparovič, Migaš a odmietol ich aj pán Paška. Vážené dámy a páni, je nám jasné a berieme to ako realitu, že koalícia strán SMER, SNS a MOST – HÍD je koalíciou utilitárnou, nespájajú ju natoľko spoločné dlhoročné zápasy, ani spoločné hodnoty, ale záujmy. Záujmy sa od politiky oddeliť nedajú, no predsa len by mali byť sprevádzané aj nejakými hodnotami. Ak také hodnoty celkom chýbajú, vzniká prázdny mechanizmus moci, ktorý má akoby zmysel sám v sebe. Taká moc funguje ako mŕtvola, do ktorej nejaké zdravotnícke prístroje vháňajú vzduch. Nie je to skutočná bytosť, nie je to skutočný život, nevie sa zbaviť kŕču. Ak ste, ak by ste mocenskú utilitaritu povýšili na jediný tmel koalície, potom nebudete, samozrejme, mať radi pripomínanie hodnôt, pripomínanie napríklad vyššieho zmyslu politiky nad utilitárneho. Takže potom by som chápal, že tohto, tohto kŕču sa nezbavíte. Ale zbavte sa aspoň nezmyslov v rokovacom poriadku. Pevne verím, že budú odstránené a že sa Slovenská republika nezviditeľní práve počas predsedníctva tým, že okliešťujete práva opozície. Ak by ste aj, kolegyne poslankyne a poslanci, túto novelu odhlasovali, no nejaký absolútny pokoj od opozície mať nebudete, veď to nahrávanie, veď viete sami, že to je celé nezmysel. Bez ohľadu na náhubkový rokovací poriadok budú poslanci – a som presvedčený, že hovorím za mnohých pracovitých poslancov – proste svoje prácu robiť ďalej. Aj kritizovať vládu, na to nás sem ľudia poslali. Ale ak bude treba, budú stáť aj na námestiach. Ak umlčíte parlament, tak slová tak rečeno vyjdú, vyletia von z tejto sály a tak príde ku slovu ulica. Vyzývam vás skutočne, zbavte sa tej neistoty, akéhosi zvláštneho strachu a venujte sa niečomu inému, než neurotickému pozeraniu, čo robí opozícia, umlčiavaniu opozície. Prajem vám, aby ste našli hodnoty, ktoré dodajú vášmu vládnutiu aj iný, vyšší zmysel, než iba delenie korýt alebo kšeftov. A pokiaľ ide o nás, o parlamentnú opozíciu, pamätajte, že každá opozícia je len taká, akú si koalícia zaslúži. Neumlčujte poslancov, lebo tým ich vyháňate z parlamentu do ulíc a tam, dámy a páni, tam ani horálkový rokovací poriadok už potom nepomôže. Ďakujem vám za trpezlivé vypočutie.